सीकर. शेखावाटी में नकली दवा को लेकर औषधि नियंत्रक विभाग की दूसरे दिन शुक्रवार को भी कार्रवाई जारी रही। सीकर शहर, चूरू और झुंझुनूं जिले में छापे मारकर सैंपल लिए गए। जोधपुर, जयपुर व श्रीगंगानगर सहित 10 बड़े शहरों में छापे मारे है। सीकर में तापड़िया बगीची स्थित तोदी ड्रग्स स्टोर पर विभाग ने कार्रवाई की। यह दवाओं की होलसेल की दुकान से पेन-40 और पेटाेसिड डीसीआर दवा के सैंपल लिए गए। 900 टेबलेट जब्त की है।
यह दवाएं भी श्रीगंगानगर के एक दुकानदार से मंगवाई गई थी। पेन-40 नामक दवा एसिडिटी और पेटोसिडी डीसीआर उल्टी व एसिडिटी के काम आती है। भास्कर पड़ताल में सामने आया कि दवा बेचने वाली फर्म का नाम श्याम मेडिकल एजेंसी है, जिसका लाइसेंस सात साल पहले ही निलंबित हो चुका है। विभाग ने कहा है कि प्रदेश में नकली दवाओं का पहला मामला है। कारोबार चलाने वाले हरिकेश की विभाग के पास न कोई फोटो है, न पता।
टीबा वाली ढाणी तन खिरोटी के निवासी हरिकेश अजीतगढ़ में श्याम मेडिकल एजेंसी नाम से दुकान चलाता था। 7 साल से 80 प्रतिशत तक कमीशन देकर राज्य में नकली दवाएं बेच रहा है, लेकिन अब इसकी जानकारी मिली है। कुछ साल पहले अजमेर में भी मामला सामने आया था। उस वक्त हरिकेश ने दवा बेचने से इनकार कर दिया था। बेची गई दवाओं के बिलों से भी यह पुष्टि नहीं हो पाई थी कि नकली दवा बेचने के खेल में यह शख्स शामिल है।
ये है लोगों की जिंदगी से खेलने वाला हरिकेश : कोई शक्ल भी नहीं जानता
हरिकेश यादव मूल रूप से हरियाणा का रहने वाला है। करीब 30 साल पहले इसका परिवार खूरजा की ढाणी ग्राम पंचायत के टीबा वाली ढाणी तन खिरोटी गांव आकर बस गया था। हरिकेश यादव ने एक व्यक्ति के साथ अजीतगढ़ के गोपालजी का कटला में दवा दुकान खोली। इसके बाद वह धीरे-धीरे दूसरे दुकानदारों को भी दवा सप्लाई करने लगा। पार्टनर के छोड़ने के बाद इसने दूसरे व्यक्ति के साथ दुकान चलाई, लेकिन वह भी कुछ ही दिनों में उसे छोड़कर चला गया। साल 2010 में श्याम मेडिकल एजेंसी को विभाग ने बंद कर दिया। अजीतगढ़ में यह दुकान किराए पर चलाई गई थी। कर्जा होने के बाद साल 2012 में यह शख्स फरार हो गया। उसके दो छोटे भाई हैं। वे पढ़ाई कर रहे हैं।
न तो फोटो है और न ही उसका पता
हरिकेश यादव की पूरी जानकारी विभाग के पास नहीं है। हैरानी यह है कि इसकी फोटो और पता भी नहीं है। अभी हरिकेश यादव फरार भी है। ड्रग्स विभाग की एक टीम कुछ दिनों पहले अजीतगढ़ इसे तलाशने भी गई थी, लेकिन वहां विभाग को पता चला कि दुकान ही सालों पहले बंद हो चुकी है।
डायबिटीज की ऐसी दवा बेच रहा है कि फर्स्ट स्टेज का मरीज लास्ट स्टेज पर पहुंच जाता
डरावना गणित : छापेमार कार्रवाई में जब्त की गई जालरा टेबलेट से इस पूरे मामले को समझ सकते हैं। यह टेबलेट डायबिटीज के लिए होती है। 50 एमजी की इस टेबलेट के पैकेट की कीमत 360.50 रुपए है। नकली दवा 10 रुपए में बन जाती है। इसे मेडिकल स्टोर को 200 रुपए में बेचा जाता है। मेडिकल स्टोर वाला इसे 360 रु.में बेचता है। ऐसे में नकली दवा बनाने वाले को 20 गुना और मेडिकल स्टोर को 80 फीसदी तक फायदा होता है। डायबिटीज में यह सैकंड लाइन की दवा है। यह दवा अगर काम करना बंद कर दे तो इंसुलिन ही लेना पड़ता है। एक्सपर्ट्स बताते हैं कि नकली दवा में जरूरी साल्ट नहीं होता। मरीज इंसुलेशन के स्टेज पर पहुंच ही जाता है।
जानलेवा नुकसान : जालरा टेबलेट सीकर का एक ही डॉक्टर ज्यादा लिखता है। इंसुलिन लेने के बाद हर दिन मरीज को एक इंजेक्शन लेना ही पड़ता है। कीमत 200 से 300 रु. तक होती है।
होती गंभीर बीमारियां : बांझपन, हड्डियां कमजोर होना, नपुंसकता, शरीर कमजोर होना, अंधापन, रोग प्रतिरोधक क्षमता खत्म होना, शरीर पर दवा का असर होना बंद, दिल की बीमारी, हाइपर टेंशन, लीवर कमजोर होना, किडनियों में इंफेक्शन, स्किन कैंसर, ब्लड कैंसर, पेट का ट्यूमर जैसी गंभीर बीमारियां हो रही है।
कमीशन का खेल : इन दवाओं में ब्रांडेड से ज्यादा कमीशन है। इसे कुछ जरूरी आंकड़ों से समझें। ब्रांडेड दवा पर स्टॉकिस्ट्स को 8 से 10, रिटेलर को 15 से 20 फीसदी तक कमीशन मिलता है। डॉक्टर को सिर्फ गिफ्ट मिलता है। नकली दवा में डॉक्टर सहित सभी को कमशीन मिलता है। कुछ जरूरी दवाएं डॉक्टर ही लिखता है। उनका भी कमीशन तय होता है।
शहर की तीन दुकानों पर ही बड़ी मात्रा में आ रही थी सप्लाई
विभागीय जांच में सामने आया कि गंगानगर की एक फर्म सीकर शहर की तीन ही दुकानों को बड़े स्तर पर दवाओं की सप्लाई दे रही थी। जैन फार्मा व सिटी फार्मा पर बुधवार-गुरुवार को छापा मारकर टीम ने बड़ी मात्रा में टेबलेट सीज की थी। वहीं तोदी ड्रग्स स्टोर पर शुक्रवार को कार्रवाई की गई। विभाग की जांच में सामने आया है कि हर दिन सीकर के बाजारों में एक लाख रुपए की नकली दवा खपाई जा रही है।
नकली दवाएं, आगरा व गुजरात से लाकर बेच रहे हैं
नकली दवा को मेडिकल की भाषा में बैक डोर मेडिसिन कहा जाता है। यह बड़े स्तर पर आगरा, वापी, गुजरात से सप्लाई की जाती है। इनका कोई बिल नहीं होता। लैबोरेट्री टेस्टिंग भी नहीं होती। इन दवाओं के कई साइड इफैक्ट भी होते हैं।
हम हरिकेश को नहीं जानते : विभाग
ड्रग्स इंस्पेक्टर मनोज गढ़वाल का कहना है कि तापड़िया बगीची स्थित तोदी ड्रग्स स्टोर पर कार्रवाई की है। श्याम मेडिकल एजेंसी के संचालक रहे हरिकेश को नहीं जानते। दो से तीन महीने में सैंपल की रिपोर्ट मिलने के बाद आगे की कार्रवाई होगी।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva